Д-р Ристо Фотов

Д-р Оливера Ѓоргиева-Трајковска

**Конвергенција на финансиското известување во услови на глобализацијата и кризите како феномени на современиот развој**

**Abstract**

Just few issues are discussed with such fervor between researchers and policy makers, such as economic and financial globalization. When globalization is mentioned, it should be noted that this process, as a phenomenon of modern development, is not a concept of an ideal society. It describes our current reality, and at the same time is a trend of the contemporary development. Globalization provides connectivity of the world economy and allows free movement of goods and capital. Capital is increasingly moving into areas and spaces where it can бе quickly increased, at a higher profit margin. Movement of the capital itself represents a process of "internationalization of capital", in close association with globalization.

If we are seeking an explanation for the development of globalization we have to say that it is a product of the development of the world's largest companies, as well as international institutions and organizations, headed by the IMF. These world colossus (companies) internationalize their operations, especially at the markets where cheap raw materials and labor can be found.

World globalization and dynamic environment are forcing enterprises to learn how to adapt to the unstable world market. In this context, the competence of the enterprise is a trademark in the business world. In other words, incompetent companies very quickly fail, for reasons that they don’t manage to perform, on time, the necessary transformation and to adapt their organizational structure and strategy in conformity with market developments. In the world of ruthless struggle for survival, knowing the competition is extremely important for the enterprise.

Hence, it can rightly be said that globalization, as an unstoppable process, is a phenomenon of total changes, and changes in information requirements. The process of globalization is very closely related to the formation of new areas of the economy: »knowledge economy« (knowledge-based economy or knowledge economy), and »information economy« (information-based economy or economies of information).

Financial reporting is а basis of the operation of enterprises in the global economy. Such a process requires the establishment of a balance between risk and opportunity. If confidential and comparable information are not regularly available, in which case the owners will not be able to evaluate the quality of management in the company, it will also affect the investors can not make an appropriate assessment of the value of the company, and further, on that basis they can not make the right and rational decision about the various investment opportunities, that affect the increase in the cost of capital and lower efficient resource allocation. Annual reports –financial statements of the company present ID for financial flows and the relative strength and attractiveness of the countries in which these companies operate.

In the context of efficient financial reporting, clearly, there is a need for a new vision for the future of financial reporting and to change the existing model - a necessary process of development, adaptation and introduction of a single, global, and based on the principles, set of accounting standards.

Benefits of convergence to IFRS are much greater than the benefits in terms of potential investors and compliance with legal requirements. Experience shows that companies from the European Union who have already completed the process of conversion of financial reporting to the full application of IFRS, show many advantages compared to other countries, where this is not the case.

The The looming decisions about the future of accounting standards in all countries involve complex and challenging questions. While there are significant benefits for investors, businesses, and the entire economy of having all nations move to a single, uniform set of high-quality accounting standards, there are a number of considerations that need to be evaluated in making such a transition.

**Вовед**

Малку се прашањата за кои помеѓу истражувачите на развојот и креаторите на политиката се расправа со толку страственост, како што се економската и финансиската глобализација. Факт е дека глобализацијата сама по себе е контрадикторна и актуелна тема во бројни расправи, било во дневнополитичка или економска, филозофска, етичка, културна, социолошка, еколошка и било која друга природа. Прашањето на гобализацијата претставува една биполаризирана тема, за која од една страна има бројни жестоки подржувачи, а од другата страна, пак, бројни жестоки противници, што зборува за отсуство на јасна визија во смисла на тоа што ќе му донесе глобализацијата на светот и човештвото.

Кога се споменува глобализација, треба да се истакне дека, таа, како феномен на современиот развој, не претставува концепт на идеално општество. Со неа се опишува сегашната реалност, а едновремено и трендот на современиот развој на светот. Несомнен факт е дека глобализацијата на работењето стана составен дел на секојдневниот вокабулар. Терминот *глобализација* во поширока смисла се користи за да се нагласи единствениот економски и политички амбиент на планетата, односно за означување на процесот на поврзување и обединување на современите општества, кој е пропратен со многу противречности. Несомнено, со настанувањето на овој процес се поизвесна е реалноста дека постоењето изолирани простори од останатите делови на светот, повеќе не е возможно и дека историскиот развој неминовно и незапирливо води кон настанување и создавање единствено светско општество. Со други зборови, глобализацијата стана процес кој според многумина е потполно природен. Станува сосема јасно дека на почетокот луѓето живееле во родови, за да подоцна се здружат во племиња, а племенските заедници им отстапат место на повисоките форми на организирање на општествата во светот, па се до заедница на држави (САД, ЕУ), за да се започне процесот на создавање на униполарен свет. Оттука, со право може да се каже дека глобализацијата, како незапирлив процес, претставува феномен на вкупни промени во работењето, но и промени и во информационите барања.

Глобализацијата обезбедува поврзување на светското стопанство и овозможува слободно движење на стоките и капиталот. Капиталот се повеќе се сели во области и простори каде што може побргу да се оплоди, по повисока профитна стапка. Самото селење на капиталот претстваува процес на “интернационализација на капиталот”, во непосредна поврзаност со глобализацијата. Во тој процес на интернационализација на капиталот доаѓа најпрво, до селење на т.н. “нечисти технологии” од развиените во земјите во развој, што доведува и до мешање на култури и сознанија за обичаите на поодделните земји. Во таа смисла, меѓу попознатите производи се јавуваат“fast food”, “Coca-cola” и други, кои се производ на глобализацијата. Но, не се запира тука, со процесот на глобализацијата стануваат достапни и кинеската, јапонската, мексичката и некои други кујни, исто така производ на глобализацијата.

Ако се бара објаснување за развојот на глобализацијата, треба да се каже дека таа претставува производ на развојот на најголемите светски компании, како и меѓународните инситуции и организации, на чело со ММФ. Овие светски колоси (компании) го интернационализираат своето работење токму на пазарите на кои се ефтини суровините и работната сила. Вообичаено, станува збор за помалку развиени пазари. Но сето тоа е потпомогнато со помош на финансиската и монетарната политика, дизајнирани од меѓународните организации и институции, кои им овозможуваат на овие светски компании лесно да вршат трансфер и ретрансфер на своите ресурси.

Доколку се зборува за користа од глобализацијата, за потрошувачите секако тоа би биле квалитетните производи од светски познати марки, по ниски трошоци, што има за последица поголеми профити и пазарно учество на компаниите. Глобалниот потрошувач, пак, при изборот бара марка на која однапред и верува, а тоа обично е марка од развиените земји.

Анализите покажуваат дека последиците од глобализацијата повеќе се негативни, отколку позитивни, за земјите на третиот свет и други помалку развиени земји. Тие изобилуваат со ресурси кои им се неопходни на големите компании, за да на тој начи станат и поконкурентни. Во потрага за нив понекогаш се запоставува деловната етика и пошироките општествени интереси, во корист на профитот.

Интензивната, речиси разорувачка глобализација на животниот стил и медиумските пораки, доведува до тоа да јакне потребата, посебно кај младите, да станат дел од некој друг свет, купувајќи американски или европски марки. На тој начин нашите потрошувачи, како и потрошувачите од другите земји, упорно сакаат да го надоместат чуството на изолираност. Со тоа, квалитетот на нашите производи, но и на многу други земји, не претставува причина за ориентација на потрошувачите кон странските производи, туку тоа е поради фактот што овие производи не уживаат углед како и странските производи на глобалниот пазар.

Наспроти се, глобализацијата може да се свати како поврзување на националните стопанства во светско стопанство. Глобализацијата како процес, го претставува работењето како рационален деловен одговор на се поприсутната меѓузависност, поврзаност и достапност на поодделни делови на пазарот. Тоа упатува на заклучок дека се работи за процес на ширење на развојно деловен хоризонт, поаѓајќи притоа од наднационалните и светски размери, како единствено перспективни. Светот се гледа како еден глобален и еднакво достапен пазар и права основа за конципирање на сите деловни активности.

Неизвесноста во работењето на современите претпријатија е условена од динамичното и сложено окружување, кое доведува до нови правци во работењето. Во современи услови, успешно и модерно претпријатие мора да се приспособува на современите деловни трендови. Овие трендови на развој на економијата подразбираат максимален профит, постигнување на компромис помеѓу работодавачите и вработените, примена и развој на информациски технологии и добра и стабилна државна регулатива, како и политички систем.

Треба да се има предвид дека во денешниот глобален свет функционира современ облик на претпријатие, кое својата концепција на работење ја базира на јасно дефинирани потреби или целни сегменти на побарувачка, притоа ставајќи ги на втор план географски одредените нациоинални граници и локации на поодделните потреби. Ваквото претпријатие својата деловна идеја, концептот на производ и услуга, како и стратегијата на управување, ја потпира врз претпоставката дека постои сличност помеѓу поедини носители на потреби на целниот сегмент на побарувачка. Во такви околности, деловната тактика и оперативна активност на глобалното претпријатие се базира на претпоставката дека постојат и определени разлики, кои не треба да се занемарат.

Може да се каже дека денешните претпријатија се соочуваат со големи ризици од една, и значајни можности, од друга страна. Опстанокот на претпријатието и неговиот напредок во современи услови, зависи единствено од неговите можности да ја приспособи својата производствена програма, технологија и квалитет на производите, согласно барањата на современите пазари и потрошувачи. Производот не се произведува само за да се продаде, туку да ги исполнува желбите и очекувањата на потрошувачот. Сето ова е мошне тешко да се оствари, од причини што постои мошне силна конкуренција. Претпријатијата се соочени со принудата од трансформирање, во насока да станат лидери, со цел да остварат предност на глобалниот пазар. Со цел да се одржи неопходното ниво на промени, мора да се воведат системите за обработка на информациите за високите деловни перформанси - современа информатичка технологија. Тие информации содржат индикатори за пазарот, потрошувачите, вработените, акционерите, добавувачите, конкуренцијата и постигнатите финансиски резултати. Од овие системи се бара да обезбедат вистински и реални информации. Само на тој начин, оформениот систем овозможува комуникација и му помага на претпријатието полесно да се трансформира и поуспешно да ги поднесува динамичните промени во окружувањето.

Факт е дека главен носитиел на промените кои се случуваат во претпријатието претставува човечкиот фактор. Современото претпријатие се повеќе време посветува на развојот на лидери-луѓе кои можат да создадат и на другите да им пренесат визија и стратегија. Станува се појасно дека без доволно продуктивни лидери, кои ќе создаваат визија, оспособување на луѓето за прифаќање на неопходноста од промени, не може да стане збор за трансформација на претпријатието. Секако дека, треба да се има предвид фактот дека развивањето на лидерство претставува долг процес кој со себе носи и определен ризик.

Светската глобализација и динамичкото окружување ги принудуваат претпријатијата да учат како да се приспособат на нестабилниот светски пазар. Во тој контекст, компетентноста на претпријатието претставува заштитен знак во деловниот свет. Со други зборови, некомпетентните претпријатија мошне брзо пропаѓаат, од причини што не успеваат на време да ја извршат неопходната трансформација и да ја приспособат својата организациона структура и стратегија во сообразност со случувањата на пазарот. Во светот на безмилосна борба за опстанок, познавањето на конкуренцијата претставува елемент од исклучително значење за претпријатието. Затоа е неопходно, да се следи работата на конкуренцијата и секогаш да се бара начин како да се биде чекор пред конкурентите. Претпријатието лидер во деловниот свет претставува претпријатие кое на време прифаќа и вградува современ концепт во сопственото работење и своите деловни активности ги приспособува на случувањата во окружувањето.

Светскиот економски простор, опфатен со глобализациските процеси, станува единствен пазар за најразновидни деловни игри на крупниот светски капитал. Динамиката на глобализацијата е различна, од причини што инвестициите, индустријата, информациската технологија и индивидуална потрошувачка, имаат различни димензии. Прво, инвестициите не се географски ограничени, тие се прелеваат онаму каде ќе најдат поповолни услови, без позначајно вклучување на државата. Второ, денес индустријата е повеќе глобално ориентирана отколку што тоа било пред десетина години, стратегијата на мултинационалните компании се обликува согласно потребите на новите пазари и ресурси, каде и да се наоѓаат. Исто така и индивидуалните потрошувачи се се повеќе глобално ориентирани, благодарение на информациите што се достапни со гледање на исти ТВ-станици, користење на современите електронски комуникации и сл.

**1. Глобализацијата и работењето на претпријатијата**

Глобализацијата се манифестира како хоризонтална интеграција на производството во повеќе земји. Таа внесува глобален аспект на конкуренција, но и инструменти на борбата против таквата конкуренција. Од сето тоа, добрата страна на глобализацијата се состои во новите технологии, поголемо и порационално искористување на капацитетите, засилена конкуренција и сл., додека неповолните последици се огледуваат во извоз, односно увоз на валкани технологии, концентрација на економска сила кај најразвиените економии и сл. Во прилог на глобализацијата како незапирлив процес, зборува и фактот што развиените индустриски земји на чело со САД, се обидуваат да го маргинализираат значењето на државата, со наметнување на неолиберална економска доктрина. Клучна премиса на концепцијата на неолибералниот пристап на глобализација е во дерегулацијата, приватизацијата и препуштањето на пазарните сили и конкуренцијата да ги регулираат тековите на светската трговија, финансиите, инвестициите, алокацијата на ресурсите, производството и технолошкиот развој. Се заговара смалување или потполна елиминација на државната регулација и нудење висок степен на слобода на делување на големите корпорации, со цел да доминираат на пазарот.

Вклучувањето на државна регулатива во пазарните текови се смета дека станува нарушувачки фактор, кој го дерогира принципот на еднакви права за сите. Државата треба да интервенира минимално, дури и кога се во прашање социјални услуги. Или на кратко, глобализацијата на работењето може да се оквалификува како растечка либерализација на меѓународната трговија и инвестирање, и како последица на тоа поголемо интегрирање на националните економии. Според Џозеф Штиглиц, лауреат на Нобелова награда за економија, глобализацијата претставува „цврста интеграција на земји и народи во светот, до која се доаѓа со огромни смалувања на транспортните трошоци и трошоците на комуникации, како и по пат на рушење на вештачките бариери за движење на стоки, услуги, капитал, знаење и (во помала мерка) луѓе ”[[1]](#footnote-1). Од горе наведеното, може да се констатира дека битна каратктериситка на глобализацијата се состои во нејзината *мултидимензионалност*. По својата суштина, економската глобализација претставува постепена интеграција на националните економии во глобална економија без граници, што несомнено, претставува феномен на современиот развој.

Процесот на глобализацијата е во мошне тесна врска со формирањето на новите области на економијата: »knowledge economy« (економија базирана на знаење или економија на знаење) и »information economy« (економија базирана на информации или економии на информации).

Технолошката димензија на глобализацијата, благодарение на развојот на новите, а особено информационите и интернет технлогиите, придонесоа до незапаметен просперитет на т.н. вмрежена економија, чии последици меѓу другото се огледаа во маргинализација на националните стопанства. Ваквите постигнувања и напредувања имаат огромно значење за МНК, од причини што тие им овозможија создавање на глобални економски стратегии и операции. Покрај тоа, заштедата во време и простор, што настана како резултат на ваквите технолошки промени, во значителна мерка влијаеше и влијае на смалување на цените во меѓународната трговија.

Почеткот на 21 век во меѓународната економија, меѓу другото го карактеризираат силни процеси на глобализација. Кога се зборува за глобализацијата, во литературата како почеток се наведуваат 1980-тие години од минатиот 20 век. Определувањето на 1980 година, како година кога се засилува процесот на глобализацијата, се објаснува врз основа на следните два критериуми:

* Дражвната интервенција во стопанството и концептот на “државана благосостојба” се заменува со јакнење на улогата на примарната распределба на доходот, смалување на државната регулатива и процесот на дерегулација (тоа се совпаѓа со владеењето на, во популарниот жаргон дефинирани, реганоманика и тачеризам);
* Од 1980 година почнува силна афирмација на иновации во технологијата, посебно во доменот на информатиката и транспортот, што во голема мера придонесоа за динамизирање на светското стопанство.

Глобализацијата, како општ феномен, ја карактеризираат: а) универзализација, хомогенизација и унификација на значајни принципи, правила и норми на однесување и б) афирмација на растечката взаемна поврзаност и условеност помеѓу поедини земји, региони и крупни фирми.

Појавата на нови облици на спојување на различни фирми и купувањето на други фирми (кои претставуваат начин на опстанок и јакнење на меѓународната конкурентска способност), како и стратегиските алијанси (коалиции), обезбедуваат големи конкурентски предности во глобалното стопанство. Се работи за сите облици на партнерство, односно поврзување на специфични аспекти и интереси на делување на две или повеќе фирми врз база на заеднички вложувања, давање на лиценци, кооперација и сл., поради пристап на некои пазари, подобрување на конкурентската позиција, освојување на нови технологии, поделба на ризикот и сл. Фирмите остануваат независни и по формирањето на алијансите, што подразбира заедничко извршување на усогласените цели, контрола и поделба на резултатите. Ривалите во таквите алијанси често стануваат партнери, како и меѓусебно поврзани фирми, внатре во рамките на гранката.

Бројноста на облиците на економската глобализација се манифестира како: финансиска глобализација, глобализација на пазарите, формирање и влијание на глобални фирми и банки, денационализација и регионализација на економијата, интензификација, либерализација и стандардизација на производството, институционализација на светската трговија и меѓународните економски односи, мегатрендови, итн.

Посебно изразена е и доминацијата на финансиските операции (посебно виртуелни), кои претставуваат централен синергистички механизам на глобализацијата и област во која таа најмногу напредувала. Благодарејќи на либерализацијата, дерегулацијата и компјутеризацијата, многукратно е зголемен обемот на трансакциите и мобилноста на капиталот, а намалени се и трансакциските трошоци. Финансиските иновации ја овозможија доминацијата на огромни виртуелни суми на шпекулативен капитал. Имено, со либерализацијата и дерегулацијата на финансиските пазари, подржани со комуникациско-компјутерска експанзија, дојде до повеќекратно зголемување на обемот на трансакциите и мобилноста на капиталот, смалување на трансакционите трошоци и сл. Исклучително значајна улога во овој процес, има појавата на самостојниот транснационалнен капитал, кој во економска смисла е анационален, бидејќи има своја сопствена егзистенција и логика на развој, оригинална структура и внатрешни цели, голема слобода во преместување (селење) и слаба можност за контрола. Анационалноста на транснационалниот капитал значи дека тој, условно речено, станува глобален, поради фактот што сè повеќе се движи по меѓународни текови и има пристап во финансирањето од страна на сè поголем број на земји.

Реагирањата на глобализацијата многу се разликуваат, пред се, поради природата на производите и технологијата. Најрентабилен конкурент станува тој кој ќе ја искористи предноста на глобалниот пазар и целиот свој деловен систем ќе го проектира во согласност со тоа. Несомнено дека, дефинирањето на глобалниот карактер на работа бара технологија, која ќе биде подобна за најголем број на пазари. Кога се обликува производот, се води сметка истиот да биде прифатлив во најголем број земји, да достигне максимален број (меѓусебно слични) пазарни сегменти, или да биде лесно прилагодлив на различните пазари.

Со дејствувањето на глобалните пазарни закони, меѓународни, економски и неекономски организации и установи, како и мултинационални компании, со силна подршка на технологија од областа на информатиката и комуникациите, денес се спроведува економската глобализација, како природен и нужен процес на глобалните текови на стока и капитал.

Носители на глобализацијата денес во светот се вбројуваат мултинационалните компании кои работат ширум светот. Овие компании имаат седиште во една земја, а работат во многу земји (*Генерал Моторс*, *ИБМ*, *Генерал Електрик*, *Тојота*). За глобалните корпорации ’’националните граници” стануваат ирелевантни, во напорите да се најде најдобар извор на материјали и да се произведат производи по најниски цени. Глобалните корпорации го гледаат целиот свет како еден пазар. Тие ги лоцираат своите операции и ресурси во различни делови од светот. Глобалните корпорации нудат глобални производи, приспособени на локални потреби, притоа тежнеат кон постигнување на водечко место во продажбата на определени производи на светско ниво, настојувајќи да ги уредуваат и приспособуваат националните регулативи во согласност со сопствените цели. Причините поради кои корпорациите одлучуваат да станат глобални, произлегуваат од тежнението, во услови на силна конкуренција, да се обезбеди водечка позиција во продажбата на определен производ на светскиот пазар.

Се проценува дека глобализацијата се повеќе ќе влијае врз стопанството, но и врз стопанските гранки, што ќе значи и врз работните места кои досега биле изолирани од глобалната конкуренција. На пример, во последните години се повеќе се забележува порастот на трговијата со услугите, во смисла на *аутсорсинг стратегија,* со која сетргува дури и со некои високо позиционирани функции во секторот на деловните услуги и информативно-комуникационата технологија, што дава за право да се очекува ширење на таквиот тренд и во останатите професии. Ерата на глобализацијата, која ја карактеризираат зголемена трговија на стоки и услуги, мошне зголемен тек на капитал, побрза размена на знаење и технологија, пропратена едновремено со мобилна популација, може да резултира со ефтин и брз пренос на информации како последица на потполна технолошка револуција. Губењето на пазарното учество и затворањето на работни места во одредени сектори, ќе придонесат за урамнотежување во растот на вработувањето во некои други стопански сектори.

Освен тоа, наведените трендови на глобализацијата на работењето, ќе генерираат и:

* реформи кај компаниите, кои се повеќе ќе одат кон специјализирање на одредено подрачје, а односите меѓу работодавците и вработените се повеќе ќе се индивидуализираат;
* ширењето на свеста за доживотно образование, со цел да работната сила остане конкурентна и да може да одговори на технолошките предизвици;
* зголемување на платите заради натамошен раст на производството, што во краен случај ќе влијае врз распределбата на средствата, и ќе доведе да ексклузивните бенефиции за вработените се редуцираат и исчезнат.

Современиот стопански амбиент подразбира многу поширок обем на дејствување на меѓународните фактори, при што се мисли на трговија и движење на капитал. Една од битните карактеристики на трговските трендови, како последица на тековите на глобализацијата во последните триесет години, е значајниот пораст на учеството на неразвиените земји во светската трговија. Така, додека просечната стапка по која растела светската трговија во периодот од 1970 до 1999 година била 10%, просечната стапка по која растеше извозот на неразвиените земји била 12%, што го зголемило учеството на неразвиените земји во светската трговија од 25% на денешните 32.3%. Овој тренд се припишува на интензивираните процеси на приватизација и јакнење на конкуренцијата на домашните пазари. Исто така, присутен е и процесот на либерализација и дерегулација на финансиските текови, што имаше за последица значаен прилив на странски капитал. Посебно биле активни транснационалните компании (ТНК), кои по пат на странски директни инвестиции (СДИ) трансферирале значаен волумен на технологија. Погонската енергија на ваквиот динамичен раст на извозот на неразвиените земји се наоѓа во спроведените економски реформи и динамичниот раст и развој на земјите од Азија (Тајван, Сингапур, Јужна Кореја, Кина) и во помала мера некои земји од Јужна Америка.[[2]](#footnote-2)

Глобализацијата на работењето стана нов феномен: светот се претвора во голем супермаркет, а земјите се производи. Секоја земја мора да конкурира на друга, за да привлече внимание на себе, но, се разбира, со позитивен имиџ. Во последните неколку години, глобализацијата на националните стопанства, покрај директните инвестиции, се повеќе стануваат простор и мегдан за почести мега интеграции, т.е. меѓународно обединување на големите транснационални компании и формирање, од нивна страна, на мамутска мрежа на производство и трговија. Тие денес учествуваат со 1/3 во вкупната светска трговија, со 80% во директните инвестиции во странство и 70% во патентните права и трансфер на технологија. Во супериндустријализираните земји се создаваат ’’глобални алијанси’’ во разни области на производство и услуги, како што се авионската и автомобилската индустрија, производството на алуминиум, телекомуникациите, банкарството итн. Во ваквите ’’глобални алијанси’’ се вбројуваат ’’Дајмлер-Крајслер’’, ’’Фолксваген-Тојота’’, ’’Рено-Нисан’’ и многу други. На тој начин се создаваат заеднички, глобални мрежи на производство на делови, продажни и сервисни пунктови, со што се придонесува за смалување на трошоците и зголемување на конкурентската сила. ’’Глобалните алијанси’’ доведуваат до џиновска размена на технологија меѓу членките на групацијата, со што и на тој начин се доведува до брзо зголемување на нивната конкурентска способност и сила, принудувајќи ги притоа и отанатите производители од дадената гранка и тие да пристапат кон создавање на слични интеграциони целини. Со ’’глобалните алијанси’’, со оглед на односот на силите меѓу партнерите, се создаваат вистински мултинационални компании, од компании кои и пред тоа биле всушност транснационални, иако често, во мошне мала мерка и мултинационални. ’’Глобалните алијанси’’ на тој начин стануваат важен катализатор за органско поврзување на светското стопанство и создавање на вистинска мултинационална мегаструктура.

Ваквиот глобален светски развој е, секако, подржан од финансискиот механизам, кој од своја страна, го поттикнува напредокот и длабоките промени во структурата и содржината на функционирањето на светското капиталистичко стопанство. Се развија глобални финансиски оператори и соодветна инфраструктура. Финансиската сфера е зафатена од силен бран на дерегулација на финансиските пазари и институции. Тоа впрочем се совпаѓа и со дерегулацијата на работата на Лондонската берза (LSE) – 27 октомври 1986 година, таканаречениот "Big Bang Day". И ако се обидеме да ги дефинираме позначајните економски фактори кои придонесоа за поттикнување и развој на глобализацијата, тогаш може да се набројат следните:

* капиталистичкиот начин на производство,
* технолошкиот напредок и
* меѓународната регулација.

Но, најсилниот поттик на глобализацискиот процес доаѓа од дејствувањето на ТНК, пред се, од развиените стопанства во светот. Ова беше основната сила која го раздвижи процесот на реставрација на капиталистичкиот стопански и општествен систем во дотогашните социјалистички земји во 1990-тите. Едновремено, концептот на водењето на економските политики на развиениот свет се помести кон неолиберализмот, кон реставриран „Laissez faire – Laissez passer“ пристап во практиката. Се повеќе се верува дека врз процесот на глобализацијата особено влијание имаат два тесно поврзани трендови кои се забележани денес, а тоа се:

* Првиот тренд е технолoшкиот, преку забрзување на комуникациите, и
* Вториот се состои во промена во политиката: „Револуција на либерализацијата“

Глобализацијата овозможи работната сила „дома“ да стане достапна по релативно пониски цени. Несомнено, глобалното ширење на светското стопанство придонесе за намалување на значењето на неопходното подржување на релацијата „порастот на продуктивноста да се рефлектира врз производството и надниците“ .

**2. Глобализација на информациските барања**

Финансиското известување претставува еден од столбовите на функционирање на претпријатијата во глобалната економија. Таквиот процес наметнува потреба од воспоставување рамнотежа помеѓу ризикот и можностите. Доколку доверливите и споредливите информации не се редовно достапни, во таков случај сопствениците не само што не ќе можат да го проценат квалитетот на менаџментот во менаџирањето на компанијата, туку не ќе бидат во состојба да влијаат на нејзината работа или, пак, да го заменат менаџментот со нов, подобар. Тоа исто така ќе влијае и на инвеститорите да не можат да донесат соодветна проценка за вредноста на компанијата, за да врз таа основа донесат правилна и рационална одлука за различните инвестициони можности, што влијае на зголемување на цената на капиталот и на помалку ефикасна аклокација на ресурсите. Годишните извештаи на компанијата претставуваат лична карта за финансиските текови и релативната сила и привлечност на земјите, во кои тие компании работат.

Финансискиот сектор претставува нераскинлив дел од стопанството, реалната економија и случувањата во неа. Несомнено дека, финансиската индустрија им овозможува на пазарните учесници ефикасно пласирање или прибавување пари и капитал, како и разумна заштита од бројни финансиски ризици и пазарни изненадувања од – каматна, курсна, ценовна и друга природа. Врз вакви основи се разви суптилен пазар на различни хартии од вредност и финансиски инструменти. Современите финансии ваквата работа ја имаат извршено мошне добро. Во таа смисла, посебно неолибералната доктрина, доведе да се охрабри пасивноста на државата и да ја олесни ескалацијата на проблемите во глобалната економија. Денес, финансискиот систем станува се посложен, а надзорот над него се послаб. Тој (финансискиот систем) е во голема мерка изграден според интересите на глобалниот финансиски капитал. Но, тоа, пак, од своја страна внесува нестабилност, што придонесува за охрабрување и стимулирање на ризична деловна политика и морален хазард. Банките можат да бидат сигурни дека, во случај на сериозна криза, државата ќе се однесува на сличен начин како и ФЕД (Федерални резерви на САД). Можеби техниката ќе биде поинаква, но логиката на спасување на банките ќе биде иста. Државата на себе ќе ги преземе побарувањата кои банките не би успеале да ги наплатат од своите должници (што се случи впрочем во 2008 година при избивањето на финансиската криза во САД) и на тој начин загубите ќе ги пренесат на државата. На почетокот на 21-от милениум финансиското известување претставува суптилен микс од старо и ново. Во контекст на случувањата во новиот милениум се почесто се поставува прашањето за тоа дали сегашниот важечки систем на финансиско известување е соодветен на барањата што ги поставува ерата на глобално работење на компаниите. Се разбира, дека во ерата на глобализирана рамка на делување на компаниите, како феномен на современиот развој, од понов датум, сметководството треба да се прифати како универзален јазик на современиот бизнис. Тоа значи дека работење во глобализирано претпријатие без помош на квалитетно сметководство е речиси невозможно. На бројните корисници на информации надвор од фирмата им се доставуваат т.н. информации за општа намена. Тоа се прави во форма на комплет сметководствени извештаи, кои обично се нарекуваат финансиски извештаи (анг. financial statements), сo сметководствени искази, годишни завршни сметки. Од тие причини, активностите кои се превземаат и кои се насочени кон хармонизација и стандардизација на сметководственото и финансиското известување, се сметаат за клучен фактор во подобрување на квалитетот на финансиското известување и објективноста во известувањето за работењето на компаниите. Во современи услови, кои ги карактеризира глобализациски процес, како рамка на делување на компаниите, информацијата претставува главен ресурс врз основа на кој се одлучува за работењето на компанијата. По дефиниција, информацијата претставува содржина на тоа што разменуваме со надворешниот свет додека му се приспособуваме и повратно влијаеме на него со своето приспособување.[[3]](#footnote-3) Прогресот на полето на информациите на ова подрачје фундаментално влијае на замена на старите и пронаоѓање на нови начини и методи на организација на работење и производство на стоки и услуги. Доаѓа до разградување на крутите организациони структури, еднообразноста на организирање, функционирање и развој на стопанските субјекти, каде успехот во пазарната трка сè повеќе зависи од креативноста и ефикасноста во експлоатацијата на нови идеи. Новата технолошка парадигма подразбира покрај нови технологии, менаџерски и организациски техники, нови и разновидни облици на врски помеѓу претпријатијата, непосредна соработка помеѓу индустријата и науката, како и непречен тек на информации помеѓу стопанските учесници. Сето ова ја нагласува важноста на структуралните промени внатре во секое стопанство. Имајќи го предвид значењето на информациите за развојот и функционирање на компаниите, менаџерите кои настапуваат на странските пазари, без неопходните информации се соочуваат со сериозни проблеми при настапот. И обратно, менаџерите, пак, кои ја познаваат вредноста на информациите и имаат позитивен и активен однос спрема информациите, можат да реализираат солидни резултати при настапот на странските пазари.

**3. Финансиски и економски импликации на глобалната конвергенција на финансиското известување**

Дваесет и првиот век претставува вовед во ерата на невидена глобална конвергенција. Напредокот во транспортот и комуникациските технологии, интернетот, спроведувањето на масовното описменување и едукација на јавноста, и речиси универзалното усвојување на американскиот стил на капиталистички економски систем, имаат свој придонес во градење на светот, кој станува глобален. Глобалната конвергенција се манифестира на многу нивоа: сметководствено, економско, политичко, еколошко и социолошко. Како резултат на оваа конвергенција, законите, економските политики, политичките одлуки и социјалните движења, се формулираат на меѓународно ниво. Меѓутоа, овде мора да се напомене дека глобалната конвергенција и нејзините придружни појави, исто така, создаваат основа за зголемување на меѓународните тензии, со потенцијал за глобални конфликти.

Сметководството и финансиското известување се една од најзначајните области во процесот на глобалната конвергенција. Дивергенцијата во сметководствените практики станува неодржлива во дваесет и првиот век. Глобализацијата на економијата, појавата на глобалните пазари на капитал, приватизацијата на сопственоста и растот на мултинационалните компании, придонесоа за потребата од создавање на единствен сет на меѓународни стандарди за финансиско известување, со цел за зајкнување на транспарентноста за инвеститорите, како и намалување на цената на капиталот.

Повеќе од 100 земји во светот се во процес на донесување и одобрување на користењето на, или извршуваат формална политика на конвергенција, со сетот на меѓународните стандарди за финансиско известување (МСФИ).

Од друга страна, на финансиските пазари, глобалната конвергенција и меѓузависност на светските пазари на капитал, создадоа основа за глобалната банкарска и ликвидоносна криза. Тековната должничка криза во Грција, исто така е резултат на оваа глобална финансиска меѓузависност на земјите.

Дејствувањето на глобалните сили на економската конвергенција се илустрира со подемот на растечките економии на Кина, Индија, Бразил, Русија и други регионални економии. Конкуренцијата од страна на овие брзо растечки сили со САД и Западна Европа за ретки природни ресурси на планетата, како што се масло, вода и храна, создава потенцијал за влошување на глобалните тензии и конфликти.

Процесот на глобална конвергенција ќе се забрзува и во иднина, како што се повеќе луѓе се натпреваруваат за се помалку ресурси. Светската популација се зголеми десеткратно од 1750. Како што светската популација од 6,7 милијарди луѓе ќе се зголемува за дополнителни милијарди во текот на следните децении, и како што природните богатства стануваат се поограничени, потенцијалот за политичка нестабилност, пресврти и демографски кризи, ќе се зголеми. Во целиот овој процес, неопходно е градење на систем на разбирање и толеранција, со цел да се овозможи, различните земји и етнички заедници во целиот свет ги реализираат своите потреби и изнајдат правични и мирољубиви решенија за одржување на глобалната економија.

Несомнено дека, сметководствениот систем има витална улога во целокупниот информативен процес во општеството и затоа се нарекува “*заеднички јазик на бизнисот*”. Еден од главните меѓународни процеси кои се случуваат како резултат на глобализацијата, меѓу останатото е и хармонизацијата на националните сметководствени практики. Процесот на хармонизација на сметководствениот систем е под влијание на различни фактори: економски, културни, политички, социолошки и сл. Посебен придонес во овој процес има улогата на една од најзначајните сметководствени организации : IASB – International Accounting Standard Board, чиишто напори се насочени кон остварување на еден широк процес на конвергенција на сметководствените практики и во исто време, понуда на финансискиот свет на единствен, унифициран сметководствен модел.

Како што глобализацијата на светските текови станува се поизразена, во континуитет се наметнуваат нови професионални и лични предизвици кон сметководителите, креирајќи можности за усовршување на нивната кариера. Анализата на процесот на хармонизација на сметководствената практика треба да даде одговор на неколку прашања: зошто националните сметководствени стандарди стануваат се поблиски до меѓународните стандарди за финансиско известување; зошто компаниите на процесот на усогласеност со МСФИ гледаат како на нов начин на зајакнување на нивните финансиски перформанси во глобалната економија и што треба да прават сметководителите за да успеат во професијата, која станува се поглобализирана.

Се поставува прашањето – дали потребата од единствен, унифициран сметководствен јазик е последица или предуслов на процесот на глобализација? Од една страна, вистина е дека глобализацијата на пазарот на капитал ќе ги приближи меѓународните сметководствени практики-ќе ги направи многу слични, но вистина е и тоа дека стандардниот сметководствен јазик го потпомага процесот на глобализација. Двете тврдења се точни-не постои сомневање дека глобализацијата ќе произведе компатибилна сметководствена рамка, но исто така постоењето на хармонизиран сметководствен систем ја прави таа глобализација полесна и побрза.

Најзначајните предности на сметководствената хармонизација, која се наметнува како неопходност во ширењето на процесот на светската глобализација, се следните:

* Хармонизацијата обезбедува многу поефикасно искористување на глобалните ресурси, т.е ја олеснува глобалната дистрибуција на средствата на приватниот сектор. Споредливоста на информациите е круцијална за инвеститорите од целиот свет. Потребата од презентирање на финансиските извештаи на начин разбирлив и прифатлив за потенцијалните инвеститори, врши постојан притисок врз нашата, како и останатите економии во развој, да станат дел од овој процес на глобална сметководствена хармонизација;
* Мултинационалните компании имаат корист од процесот на хармонизација на сметководството, од следните причини: полесната консолидација на странските подружници; полесен и побрз развој на сметководствените системи кои ќе одговорат на барањата на светските берзи; конзистентноста на интерното сметководство на менаџментот; полесна комуникација внатре во групата; мобилност на сметководствените кадри и намалување на трошоците за ревизија;
* Постигнување на многу поефикасна финансиска контрола над МНК од страна на владите на земјите во развој, поради минимизирање на разликите помеѓу домашната и странската сметководствена практика.
* Хармонизацијата им помага на националните даночни власти во полесно утврдување на вкупниот приход на одделните ентитети;
* Поедноставување на работата и намалување на трошоците на меѓународните сметководствени фирми, посебно трошоците за селење на кадрите и нивна обука;
* Зголемена разбирливост и корисност на информациите од страна на трговските асоцијации, меѓународните кредитни агенции, регионалните сметководствени групации и сл.

Како и кај сите процеси и поајви, покрај предностите, постојат и одредени фактори кои влијаат против развојот на процесот на сметководствена хармонизација:

* Одбивање на прифаќањето на сметководствени принципи од другите земји;
* Различните барања за информации од страна на различните групи на корисници, кои имаат различни влијанија во различни земји (инвеститори, даночни власти, влада, вработени);
* Разликите помеѓу законските барања во земјата и меѓународните стандарди и барања;
* Различната историја во развојот на сметководството, која резултира во различна стартна позиција на земјата;
* Различните идеи за процесот на сметководствена хармонизација од страна на јавните и приватни сметководствени организации.

И покрај овие пречки, неминовно е тврдењето дека во економската сфера, на глобално ниво, постои итна потреба од креирање на споредливи информации. Ова значи дека финансиско-сметководствените информации треба да задоволат еден квалитет повеќе (освен релевантноста, веродостојноста, споредливоста) а тое е *глобалноста***,** која може да се дефинира како “референтна рамка на различните сметководствени приоди”. Постојано се нагласува и докажува во практиката, важноста на процесот на сметководствена хармонизација, во комплексниот механизам на промени и движења, кои ги носи современата глобализација. Затоа што, креирањето на глобален свет, со хармонизирани информативни системи, не бара само минорни промени во веќе етаблираните системи на земјите, туку неопходен процес на комплетно реструктуирање и транзиција.

Донесувањето на единствен, глобален сметководствен јазик ќе ја осигура релевантноста, комплетноста, разбирливоста, веродостојноста, навременоста, неутралноста, проверливоста, конзистентноста, споредливоста и транспарентноста на финансиските извештаи, што ќе предизвика квалитативна промена во сметководствените финансиски извештаи, кои ќе ја зајакнат довербата на инвеститорите и другите корисници на сметководствените информации од целиот свет. Ова, исто така ќе им помогне на аквизиторите да ја проценат вистинската вредност на целните компании во нивните прекугранични бизниси, со што ќе допринесат за економскиот развој и глобалната бизнис експанзија.

Токму од оваа причина, МСФИ стануваат предмет на општа употреба во повеќе од 100 законодавства, вклучувајќи ги: Европската унија (2005), Австралија и Нов Зеланд, Јужна Африка, Кина (‘суштински во согласност со МСФИ'), Африка, Азија, Латинска Америка, Среден Исток. Земји кои се обврзале да ги усвојуват или да преминат кон МСФИ се: Чиле (2009 - 2011), Бразил (2010), Канада (2011), Индија (2011), Аргентина (2011), Кореја (2011), Јапонија (2011), Малезија (2012), Мексико (2012).

Усвојувањето на МСФИ во целост, од страна на одделните земји, ќе ја подобри споредливоста на финансиските информации и финансиските перформанси со останатите земји и индустриски стандарди. Ова ќе резултира во потранспарентно финансиско известување за активностите на компанијата, од што корист ќе имаат сите инвеститори, клиенти и други клучни чинители во земјата и во странство. Примената на МСФИ се очекува да резултира со подобар квалитет на финансиското известување, поради доследна примена на сметководствените принципи и подобрување на сигурноста на финансиските извештаи. Ова, за возврат ќе доведе до зголемена доверба и сигурност од страна на инвеститорите, аналитичарите и останатите корисници на финансиските извештаи на компанијата. Со примената на МСФИ се очекува да се намали цената на капиталот, преку полесен пристап до глобалните пазари на капитал. Во овој контекст, и одлуката на САД, донесена од страна на Комисијата за хартии од вредност (SEC) дозволи странските компании во САД да ги презентираат финансиските извештаи во согласност со МСФИ.[[4]](#footnote-4) Ова значи дека од овие компании не се бара да подготвуваат посебни финансиски извештаи, според американските Општоприфатени сметководствени принципи - GAAPs.

Понатаму, конзистентното, фер финансиско известување ќе има поволен ефект, на долг рок, врз цената на капиталот на компанијата, затоа што квалитетното известување води кон информирани инвеститори, кои ќе бидат подготвени да платат фер цена за хартиите од вредност на компанијата. Минималното или неконзистентно финансиско известување, често води до загуба на довербата на инвеститорите во квалитетот на информациите кои ги презентира компанијата и на крајот, до намалување на цената, која тие се подготвени да ја платат на пазарот. Кредибилитетот е суптилен фактор од големо значење за корпоративното известување на секоја компанија и ја покажува очигледната врска помеѓу финансиското известување и трошоците на капиталот.

**4. Глобалните финансиски кризи – иницијатива за зајакнување на довербата во финансиското известување**

Сведоци сме на секојдневна промена во меѓународните реакции и дејствувања, како резултат на неочекуваните движења и последици од светската економска и финансиска криза, кои пак, од друга страна, претставуваат нов предизвик за менаџментот, сметководството и ревизијата во компаниите. Како одговор на глобалната економска криза, сметководствените професионалци и ревизори, бараат решенија за соочување со неа и надминување на негативните последици на интернационално ниво, преку меѓународните организации, како што се IFAC (International Federation of Accountants), IASC (International Accounting Standard Committee). Глобалната криза го истакнува концептот на «враќање на довербата» во финансиските (и нефинансиски) информации. Потребата од подобро и поефикасно информирање е од клучно значење во олеснување на процесот на донесување добро информирани одлуки, кој го зема во предвид ризикот и сите фактори од влошеното економско опкружување.

Довербата во финансиското известување е од суштинско значење во намалување на скептицизмот кај корисниците на финансиските информации (менаџери и останати групи на стејкхолдери), кои повеќе од било кога, во услови на финансиска криза, имаат потреба од доверливи и сигурни информации. FED (Федерацијата на европските сметководствени експерти) смета дека финансиските извештаи, подготвени од независни сметководители, контролирани од квалитетно поставен систем на сметководствена контрола, го зајакнуваат кредибилитетот во вкупниот систем на известување.

Сметководствените експерти и ревизори, преку учество во креирање на препораките на меѓународните организации, како што се IFAC, IASC, FEE, ја потенцираат многу важната улога на сметководството и ревизорската професија за економската стабилност на светот.

Меѓународната федерација на сметководители (IFAC) е глобална организација за  
сметководствена професија, која вклучува 157 членки и соработници од 122 земји и јурисдикции,  
и ги претставува околу 2,5-те милиони сметководители од јавната практика, образованието, владините  
услуги, индустријата и трговијата.

IFAC (International Federation of Accountants), преку своите независни одбори, и во соработка со меѓународните регулаторни заедници, ја поставува основата на меѓународната ревизија, етика, образование и сметководствените стандарди во јавниот сектор, исто така донесува насоки за поттикнување на висок квалитет на однесување од страна на професионалните сметководители. "*Ние веруваме дека сметководствената професија ќе има суштинска улога во решавање на актуелната криза и во градењето на реформираниот меѓународен финансиски систем.* "[[5]](#footnote-5) Затоа, IFAC и ја поддржува групата Г20 (Дваесет Министри за финансии и Гувернери на централни банки) во нејзината задача за олеснување на промените во глобалниот свет. Во овој контекст, IFAC нуди определени препораки, како што се:

* Меѓународната федерација на сметководители - IFAC има издадено препораки, како резултат на Декларацијата на работните групи на Г-20 од Самитот за финансиски пазари и светска економија, одржан во Лондон, 2008 год., кои препораки се основа во донесување на решенија кои водат кон постабилен финансиски систем. Овие препораки и решенија на IFAC се содржани во следната табела:

|  |  |  |
| --- | --- | --- |
| *Зајакнување на регулативите и транспарентноста* | *Реформирање на Меѓународниот монетарен фонд (ММФ)* | *Препораки за Светска банка и останати развојни банки* |
| Земјите треба да ги усвојат МСФИ, оние кои тоа го немаат сторено, со што ќе се поддржи целта за зајакнување на транспарентноста и отчетноста, во контекст на ревизијата на финансиските информации | Зајакнување на Кодот за добри практики и фискална транспарентност на ММФ, преку развој и примена на Меѓународните сметководствени стандарди во јавниот сектор | Подршка на Светска банка и останатите развојни банки во нивните напори за помош на земјите во унапредување на финансискиот менаџмент и зајакнување на структурата на финансиското известување (преку воспоставување на национални сметководствени тела, онаму каде не постојат) |
| Имплементација на Принципите за корпоративно управување на ОЕЦД, како стандардна рамка за корпоративно управување | Подршка во подготовка на извештаите на ММФ / Светска банка, за обсервација на почитувањето на меѓународните стандарди и кодови | Подршка во подготовка на извештаите на ММФ / Светска банка, за обсервација на почитувањето на меѓународните стандарди и кодови |
| Дејствување на земјите во насока на обезбедување доволно средства за развој, објавување и имплементација на насоки, во однос на примена на сите стандарди кои тие ги донесуваат и подржуваат, како:   * ISA * OECD принципи за корпоративно известување * МСФИ |  |  |
| Воспоставување на меѓународни, високо-квалитетни компетенции на службениците во јавниот сектор, кои ќе обезбедат:   * Обука во примена на корпоративна етика * Знаење и примена на стандарди во финансиското известување * Континуиран професионален развој * Приближување на националните кодови и принципи, како и други регулаторни правила и процедури |  |  |
| Реформирање на системите на управување со ризикот и шемите на наградување на менаџерите |  |  |
| Имплементација на високо квалитетни модели на управување во сите меѓународни институции, со мандат за поставување на финансиски регулативи |  |  |
| Примена на Меѓународните сметководствени стандарди во јавниот сектор |  |  |
| Признавање на важноста на секторот на малиот бизнис |  |  |

*Извор: Презентираната табела претставува извадок од писмото кое претставува одговор на Декларацијата на Г-20 од Самитот за финансиски пазари и светска економија*

* Меѓународната федерација на сметководители-IFAC, во февруари 2009 година, ги свикува светските лидери на сметководителите, со цел да се дебатира за мерките преку кои сметководствените аналитичари можат да придонесат за реконструкција на економската стабилност на светот. Притоа се нагласила потребата од подршка на секторот на малиот бизнис, како и почитување и примена на стандардите и насоките од страна на сметководителите и ревизорите во јавниот сектор.
* Како продолжение на издадените препораки од страна на IFAC, во 2008 година е формирана работна група за бизнис известување (Business Reporting Project Group), со цел за анализа на постигнатиот прогрес во областа на финансиското известување, управување и ревизија, во целиот свет. Првиот чекор во овој follow-up проект, претстсвува глобалната студија, во која учествувале 74 членки на IFAC, од 59 различни земји и јурисдикции, вклучувајќи ги водечките светски економии. Резултатите од студијата покажуваат дека е постигнат значителен прогрес во многу земји, во различните области на управување, финансиско известување и ревизија, во облик на ревидирани кодекси на однесување и дејствување и зголемена конвергенција кон МСФИ.
* IASB (Меѓународниот комитет за ревизорски стандарди), го комплетира т.н. “Clarity project”, со лансирање на 7-те финални ревизорски стандарди, со што светските ревизори имаат достап до 36 нови и јасни стандарди за ревизија и квалитативна контрола. Со овој проект, ревизорските стандарди се издадени во форма која го зајакнува нивото на разбирливост и интерпретација.

FEE (Federation of Europian Accountnts) претставува претставник на 43 професионални институции на сметководители и ревизори од 32 европски земји, вклучувајќи ги сите 27 земји-членки на ЕУ. Оваа федерација на европски сметководители има издадено т.н. policy statements или насоки, политики за дејствување, во однос на прашања поврзани со финансиската криза, одржливиот развој и уверувањето дека е неопходен нов приод во изградбата на единствен сет на глобални стандарди. Согласно овие уверувања, Меѓународниот одбор за сметководствени стандарди треба да ја промени стратегијата и да се концентрира кон подобрувања и симплификација на МСФИ, на среден рок, со учество и на останатите сметководствени тела од светот, за да се осигура ангажираност на сите заинтересирани субјекти и доверба во МСФИ. Притоа, се препорачува намалување на бројот на активните проекти на овој план и фокусирање на оние проекти кои навистина претставуваат основа за развој на идните стандарди. Федерацијата на европски сметководители има издадено неколку политики за одржлив развој, кризи и финансиско известување, и тоа:

* Политика во услови на криза и креирање на одржлива економија: согласно оваа политика организациите мора да ја осигурат својата финансиска одржливост и да работат одговорно. Посебно внимание овде е посветено на импликациите од одржливиот развој врз финансиското известување и корпоративното управување, како и врз специфичната улога на сметководството. Оваа федерација верува дека тековните финансиски кризи го илустрираат неуспехот на пазарот во потврдата на фактот дека краткорочното размислување води кон значителни проблеми на долг рок. Затоа, комапниите треба да се фокусираат на долгорочната одржливост на нивните бизниси, а владите мора да ги охрабруваат одржливите бизнис практики и иницијативи.
* Политиката на Федерацијата на европските сметководители во однос на финансиското известување, ги вклучува следните компоненти: членовите на оваа федерација сметаат дека постоечкиот модел на конвергенција не е одржлив, потребни се нови, глобално ориентирани стандарди; потребни се нови стандарди за важни прашања, како што се финансиските инструменти и пензиите, кои треба да се развијат во соработка со IASB; федерацијата го подржува повикот на земјите од Г-20 упатен до креаторите на сметководствените стандарди, да продолжат да работат кон создавање на единствен сет на високо квалитетни глобални стандарди за финансиско известување; федерацијата на европски сметководители исто така верува дека Г-20 ќе врши постојан притисок врз IASB да ја искористи целокупната експертиза во поставување на стандардите од целиот свет, вклучувајќи ја работата и на FASB (Financial Accounting Standard Board) и EFRAG (European Financial Reporting Advisory Group), и дека заеднички ќе работат кон нови глобални решенија, посебно во областите кои ги засегнуваат инвеститорите.

Во однос на активноста на IASB (International Accounting Standard Board) на полето на конвергенцијата на финансиското известување во услови на криза, е издавањето на посебен МСФИ, дизајниран за употреба од страна на малите и средни претпријатија, кои според проценките, претставуваат 95% од сите компании во светот. Со примена на овој стандард, малите и средни претпријатија ќе бидат способни да обезбедат споредливи информации за корисниците, да ја зголемат довербата во нивните извештаи и да ги намалат трошоците инволвирани во одржување на стандардите на национално ниво.

Како што е илустрирано и на следниот графикон, потербата од сигурност во финансиското известување се јавила како резултат на: зголемената потреба од информации, интензитетот на конкуренцијата и постојаниот развој на информационите технологии. Актуелната економска и финансиска криза постојано ја зголемува потребата од сигурност и доверба во секој вид на информација, при што довербата во финансиското известување станува есенцијална.

Глобалните услови на криза всушност ги креираат и ефектите, кои се јавуваат како одговор на барањето на решенија, како што се унапредените ревизорски и сметководствени стандарди, чија примена единствено може да ја зголеми довербата во финансиското известување на компаниите. Крајниот ефект на овој процес е донесување на ефикасни одлуки од страна на инвеститорите, базирани на квалитетно и унапредено финансиско известување.

**Графикон 1** – Глобалната финансиска криза како иницијатива за зголемена доверба во финансиското известување

**ГЛОБАЛНО ОКРУЖУВАЊЕ ВО УСЛОВИ НА КРИЗА**

ГГ

Континуиран развој на информациони технологии

Интензитет на конкуренција

Потреба од експлозија на информации

Зголемена потреба од сигурни услуги

Доверба во финансиското известување

Реакции и препораки од професионалните сметководствени и ревизорски институции

Зголемена доверба во финансиското известување

**(Краен резултат: зголемена целокупна доверба во финансиските извештаи на компаниите)**

**ЗАКЛУЧОК**

Она што може да се извлече како заклучок е фактот дека, постоењето на економските и финансиски кризи води кон следните основни констатации, кои креторите на политиките мораат да ги имаат во предвид, со цел да не го нарушат ефикасното пазарно функционирање: прво, финансиската стабилност зависи од довербата во функционирање на пазарот; за возврат, довербата на инвеститорите зависи од транспарентноста на финансиските извештаи на компаниите. Второ, финансиското известување и креирање на МСФИ мора да остане фокусирано на потребите на инвеститорите. И покрај постоењето на голем број на стејкхолдери кои се потпираат на информациите од финансиските извештаи, интересите на инвеститорите мора да останат приоритетни. И трето, финансиското известување мора да остане релевантно и информативно за инвеститорите, и не смее да предизвика нивно непотребно и скапо оптеретување.

Основна цел на финансиските извештаи е да се информираат сегашните и потенцијални инвеститори за финансиската состојба и перформанси на компаниите, овозможувајќи им да донесат добро информирани одлуки. Како резултат на тоа, транспарентните финансиски извештаи се камен-темелник на ефикасните пазари на капитал. Спротивно на тоа, ако финансиските извештаи се нејасни и неквалитетни, инвеститорите се принудени или да донесат лошо информирани одлуки за инвестиции или да ги задржат своите пари на маргините, што доведува до застој и неефикасност на пазарот.

Економските и финансиски рецесии и колапси кои го потресоа светот, ја потврдија користа од натамошната подршка на напорите и активностите неопходни за процесот на конвергенција на финансиското известување. Во овој глобален процес партиципираат меѓународни организации, работни групи и специјалисти од целиот свет. Обединети преку прогресивната идеја за високо регулирана униформност и унификација на сметководственото известување, тие работат на идната конвергенција. Стратегиите и политиките на конвергенција се значително променети, во услови на променета финансиска, економска и политичка реалност во светот. И она што е уште поважно, е согласноста и консензусот кој е постигнат, во однос на неопходноста да се редефинира улогата на сметководството во услови на криза и да се преземат мерките за негово модифицирање.

Јасно е дека постои потреба од нова визија за иднината на финансиското известување и за промена на постоечкиот модел – неопходен е процес на развој, адаптирање и воведување на единствен глобален и врз принципи базиран сет на сметководствени стандарди. Конвергенцијата не смее да биде клучен фактор како досега, туку вниманието и напорите на Комитетот за МСФИ треба да бидат фокусирани кон заеднички развој на нови стандарди во посебните области, дефинирани како клучни и од приоритетна важност.

Воведувањето на нови стандарди, како и подобрувањето на веќе постојните, мора да биде водено од претходно дефиниран јасен оперативен план, со нагласени приоритети и оправданост на потребата од промени. И покрај потребата од континуирано усовршување на стандардите, реализираните подобрувања мора да бидат оценети преку трошоците и користите од нив, поточно промени треба да се прават само во областите кои се навистина значајни (пример, финансиски инструменти и пензии). Нациоанлните институции за стандардизација треба да ја дадат својата подршка во подготовка на нацрт одлуките за МСФИ, со цел да се осигура дека МСФИ коренспондираат со потребите на одделните земји.

Придобивките од конвергенцијата кон МСФИ се многу поголеми од користа во однос на потенцијалните инвеститори и усогласеноста со законските барања. Искуствата покажуваат дека компаниите од Европската унија кои веќе го завршиле процесот на конверзија на финансиското известување кон целосна примена на МСФИ, бележат многу предности, во однос на останатите земји, кај кои тоа не е случај. Една од овие предности е придонесот кој го има примената на МСФИ врз ефикасното менаџирање на компаниите, од причина што преку единствениот сметководствен јазик на бизнисот, се врши хармонизација на интерното и екстерното известување на компаниите. Со ова се става крај на проблемите со интерпретација на информациите, предизвикани со примената на различни сметководствени стандарди во различни земји, во кои работат мултинационалните компании. Широката примена на МСФИ создава основа за насочување на процесот на известување, со значителни подобрувања во квалитетот на информациите и брзината со која истите се креираат и пренесуваат до заинтересираните страни. Ова секако, придонесува кон заштеда на трошоците. Преку економските аспекти на МСФИ се добива критичен поглед врз профилот на превземаниот ризик на компаниите, пример, во областа на нивните хеџинг операции со странство.

Подигањето на целокупната свест за ефикасното и транспарентно финансиско известување на долг рок, преку примена на МСФИ, секако дека ќе доведе до зголемена доверба и сигурност на сите заинтересирани субјекти, како и ефикасна алокација на капиталот.

**БИБЛИОГРАФИЈА**

1. AICPA, 2009, “*Final report of Special Committee of Assurance Services* *AICPA”*, available at www.aicpa.org/ accessed February 2009.
2. FEE, 2009, “*Future Approach to Setting Global Financial Reporting Standards”*, availablе at [http://www.fee.be/](http://www.fee.be/news/)
3. IFAC, 2009, *“The global financial crisis”,* available at <http://www.ifac.org/financial-crisis/>
4. IASB, 2009, “IASB publishes IFRS for SMEs”, available at <http://www.iasb.org/>
5. Roberts, Clare, Pauline Weetman, Paul Gordon, “*International Financial Accounting: A Comparative Approach”*, Financial Times Pitman Publishing, First published in Great Britain 1998.
6. GLOBAL CONVERGENCE: FINANCIAL AND ECONOMIC IMPLICATIONS, by Harold Gellis
7. Mustata, Razvan V., Matis, Dumitru and Bodea, Gabriela *“The impact of globalization on regulations and accounting systems”,* 2007
8. Financial Accounting Standards Board (FASB): [http://www.fasb.org](http://www.fasb.org/)

International Federation of Accountants (IFAC): [http://www.ifac.org](http://www.ifac.org/)

1. International Accounting Standards Board (IASB): [http://www.iasb.org](http://www.iasb.org/)

**БИОГРАФИЈА ЗА АВТОРИТЕ**

**Д-р Ристо Фотов .....**

**Д-р Оливера Ѓоргиева-Трајковска** еродена 1974 година во Кочани. Дипломира на Економскиот факултет во Скопје, на насоката Финансиско-сметководствен менаџмент; магистерските студии ги завршува на Економскиот институт-Скопје, 2006 година, на насоката Финансиски менаџмент; докторира на Економски институт-Скопје, 2010 година, на насоката Финансиски менаџмент. Од 2007 година работи на Економскиот факултет, при Универзитетот Гоце Делчев од Штип, каде од 2010 година е избрана за Наставник во сите звања-доцент, од областа Финансии и сметководство. Во тек на научно-истражувачката работа има издадено над 30 трудови од областа на сметководството и финансиите, со кои има учествувано на повеќе домашни и меѓународни научни конференции. Поседува лиценца за овластено вешто лице од областа на материјално-финансиското работење и лиценца за овластен проценител на јавни претпријатија, трговски друштва и други правни лица.

1. Džozef Štiglic: Protivurečnosti globalizacije, SMB, Beograd, 2002. , str. 23. [↑](#footnote-ref-1)
2. Концентрацијата на извозот кај ЗВР е мошне висока. Така што на 11 водечки земји извознички (Кина, Тајван, Ј. Кореја, Сингапур, Хонг-Конг, Малезија, Филипини, Тајланд, Бразил, Мексико и Индија) отпаѓа 82.2% од вкупниот извоз на сите ЗВР, додека само азијските земји без Индија учествуваат со 46.5%. WTO, 2002, Annual Report.. [↑](#footnote-ref-2)
3. Дефиницијата потекнува од втемелувачот на кибернетиката Norbert Wiener. Стојановиќ, Б. 1997.”Современи предизвици на економијата.” Зборник радова: Економска теорија у транзицији, Економски факултет, Београд. [↑](#footnote-ref-3)
4. International Refereed Research Journal, Vol.– I, Issue –1,October 2010 [↑](#footnote-ref-4)
5. *Annales Universitatis Apulensis Series Oeconomica, 12(1), 2010* [↑](#footnote-ref-5)